韩维
答和叔城东寻春
寻春之何所，乃在城东隅。
东隅信佳处，名园间精庐。
时属积雪霁，田壤坟以苏。
雍容二三骑，并辔徐厥驱。
仆童怪且议，寒野安所娱。
不知阳和气，泱漭于空虚。
仰视孤刹起，突兀疑神扶。
其下万华屋，碧瓦鱼鳞铺。
南行历亭馆，近接栋与栌。
阴草含碧色，阳条散红腴。
周览气象嘉，高步形踪舒。
提携上樽酒，馔不过鱼蔬。
为奉岂非薄，欢至自有余。
却思九衢上，车马何区区。
红尘塞两眼，势利各有趋。
虽欲求暇逸，何能幸须臾。
君勿轻此乐，此乐未易图。